*Projekts*

LATVIJAS REPUBLIKAS MINISTRU KABINETS

2016. gada \_\_. \_\_\_\_\_\_\_\_ Noteikumi Nr. \_\_

Rīgā (prot. Nr. \_\_ \_\_. §)

**Sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtība**

*Izdoti saskaņā ar*[*Sporta likuma*](http://likumi.lv/ta/id/68294-sporta-likums)[*6.panta*](http://likumi.lv/ta/id/68294-sporta-likums#p6)*piektās daļas 2.punktu*

**I. Vispārīgie jautājumi**

1. Noteikumi nosaka sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtību.
2. Par šo noteikumu ievērošanu ir atbildīgs sporta izglītības iestādes, sporta kluba vai sporta federācijas vadītājs.

**II. Sportistu un bērnu ar paaugstinātu fizisko slodzi veselības aprūpe**

1. Sportistu un bērnu ar paaugstinātu fizisko slodzi (ja bērni papildus pirmsskolas, pamatizglītības vai vidējās izglītības programmai apgūst sporta izglītības programmu sporta izglītības iestādē, sporta klubā vai sporta federācijā un nepiedalās sporta sacensībās) veselības aprūpe ietver šādus pasākumus:
   1. profilaktiskās apskates pie ģimenes ārsta;
   2. ikgadējās padziļinātās profilaktiski medicīniskās pārbaudes pie sporta ārsta;
   3. papildu profilaktiskās medicīniskās pārbaudes;
   4. medicīniski pedagoģiskos novērojumus;
   5. pirmo palīdzību sporta treniņu (nodarbību) un sporta sacensību laikā;
   6. ar fizisko aktivitāti un sportu saistīto slimību, traumu un pārslodzes diagnostiku, ārstēšanu un rehabilitāciju.
2. Profilaktiskās apskates pie ģimenes ārsta veic:
   * + 1. pirms iestāšanās sporta izglītības iestādēs, sporta klubos vai sporta federācijās;
       2. reizi gadā bērniem ar paaugstinātu fizisko slodzi un sportistiem līdz 9 gadu vecumam (ieskaitot), izņemot sportistus un bērnus ar paaugstinātu fizisko slodzi, kas nodarbojas daiļslidošanas, sporta deju, mākslas un sporta vingrošanas sporta veidos – līdz 7 gadu vecumam(ieskaitot);
       3. reizi gadā bērniem ar paaugstinātu fizisko slodzi un sportistiem, kas nodarbojas ar sporta veidu bez fiziskās slodzes vai zemas intensitātes fiziskas slodzes sporta veidā (biljardā, boulingā, bridžā, dambretē, šautriņu mešanā, galda hokejā, golfā, kērlingā, korespondencšahā, makšķerēšanā, minigolfā, novusā, šaušanā(ar fiksētu vai kustīgu mērķi), lidmodeļu sportā, petankā un šahā).
3. Ikgadējās padziļinātās profilaktiski medicīniskās pārbaudes bērniem ar paaugstinātu fizisku slodzi un sportistiem, izņemot šo noteikumu 4.3. punktā minētos, no 10 gadu vecuma, bet sportistiem un bērniem ar paaugstinātu fizisko slodzi, kas nodarbojas daiļslidošanas, sporta deju, mākslas un sporta vingrošanas sporta veidos no 8 gadu vecuma, veic sporta ārsts, kurš:
   1. novērtē fizisko attīstību, sirds un asinsvadu, balsta un kustību, elpošanas un citu orgānu sistēmu fizisko un funkcionālo stāvokli, kontrindikācijas paaugstinātai fiziskai slodzei un piemērotību izvēlētajam sporta veidam, pamatojoties uz:
      * + 1. antropometrijas datiem;
          2. anamnēzi un iepriekšējo fiziskās sagatavotības novērtējumu (ja pieejama šāda informācija);
          3. sirds un asinsvadu sistēmas, elpošanas sistēmas un nervu sistēmas novērtēšanas testiem;
          4. fiziskās slodzes testa ar elektrokardiogrammas 12 novadījumu pierakstu pirms un pēc slodzes;
          5. redzes pārbaudi;
          6. asins un urīna analīžu rezultātiem;
          7. fizisko un funkcionālo spēju novērtēšanas testiem;
          8. nepieciešamības gadījumā citiem ārstniecības personu sniegtajiem atzinumiem;
   2. iedala sportistu vai bērnu ar paaugstinātu fizisko slodzi attiecīgajā klīniski funkcionālā grupā atbilstoši šo noteikumu [1.pielikumam](http://m.likumi.lv/doc.php?id=130585#piel1);
   3. sniedz pieaugušajiem sportistiem, nepilngadīgu sportistu un bērnu ar paaugstinātu fizisko slodzi vecākiem (aizbildņiem) izziņu ar veiktās padziļinātās profilaktiskās medicīniskās pārbaudes rezultātiem un ieteikumiem par optimālu fizisko slodzi.
4. Papildu profilaktiskās medicīniskās pārbaudes (pēc akūtas slimības vai traumas, hroniskas slimības paasinājuma vai vismaz sešus mēnešus ilga sporta treniņu (nodarbību) pārtraukuma) veic ģimenes ārsts vai sporta ārsts, novērtējot sportistu vai bērnu ar paaugstinātu fizisko slodzi vispārējo veselības stāvokli un kontrindikācijas paaugstinātai fiziskai slodzei.
5. Medicīniski pedagoģiskos novērojumus sporta treniņu (nodarbību) vietā veic sporta ārsts atbilstoši plānam, kas saskaņots ar sporta izglītības iestādes, sporta kluba vai sporta federācijas vadītāju, sadarbībā ar sporta speciālistu un vienojoties ar attiecīgās iestādes vadītāju par medicīniski pedagoģiskā novērojuma uzdevumiem.
6. Sporta izglītības iestādes, sporta kluba vai sporta federācijas vadītājs nodrošina, lai:
7. sporta izglītības iestādē, sporta klubā vai sporta federācijā trenētos tikai tie sportisti un bērni ar paaugstinātu fizisko slodzi, kuriem veiktas šo noteikumu 3.1, 3.2. un 3.3. punktā noteiktās veselības pārbaudes;
8. sporta treniņu (nodarbību) laikā un attiecīgajās sporta izglītības iestādes, sporta kluba vai sporta federācijas organizētajās sporta sacensībās pirmo palīdzību nodrošina ārstniecības persona vai sporta izglītības iestādes, sporta kluba vai sporta federācijas darbinieks, kurš apmācīts pirmās palīdzības sniegšanā saskaņā ar normatīvajos aktos par apmācību pirmās palīdzības sniegšanā noteiktajām mācību programmām.
9. Pieaugušais sportists, nepilngadīga sportista vai bērna ar paaugstinātu fizisko slodzi likumiskais pārstāvis informē sporta izglītības iestādes, sporta kluba vai sporta federācijas vadību vai sporta speciālistu par ģimenes ārsta vai sporta ārsta ieteikumu veikt izmaiņas fiziskai slodzei sporta treniņā (nodarbībā).
10. Profilaktiskās veselības pārbaudes, ar fizisko aktivitāti un sportu saistīto slimību un traumu diagnostiku, ārstēšanu un rehabilitāciju veic atbilstoši normatīvajiem aktiem par veselības aprūpes finansēšanas un organizēšanas kārtību.

**III. Datu ieguve un apstrāde**

1. Ieraksti par sportistiem un bērniem ar paaugstinātu fizisko slodzi veikto veselības aprūpi un iedalījumu klīniski funkcionālajās grupās (1.pielikums) tiek apkopoti Sportista un bērna ar paaugstināto fizisko slodzi medicīniskajā kartē (2.pielikums) un glabāti sporta izglītības iestādē, sporta klubā vai sporta federācijā 10 gadus pēc pēdējā ieraksta veikšanas.
2. Sporta izglītības iestādē, sporta klubā vai sporta federācijā strādājošā ārstniecības persona par sporta treniņu (nodarbību) un sporta sacensību laikā sniegto medicīnisko palīdzību izdara ierakstus sporta treniņos (nodarbībās) un sacensībās sniegtās medicīniskās palīdzības reģistrācijas žurnālā ([3.pielikums](http://likumi.lv/doc.php?id=130585#piel3)), ko glabā attiecīgi sporta izglītības iestādē, sporta klubā vai sporta federācijā 10 gadus pēc pēdējā ieraksta veikšanas.

1. Sporta izglītības iestāžu, sporta klubu un sporta federāciju vadītāji katru gadu līdz 1.februārim iesniedz Valsts sporta medicīnas centram (turpmāk – Centrs) pārskatu par sportistu un bērnu ar paaugstinātu fizisko slodzi veselības aprūpi un medicīnisko uzraudzību iepriekšējā gadā ([4.pielikums](http://likumi.lv/doc.php?id=130585#piel6)) turpmākai datu apstrādei un analīzei.

1. Centrs katru gadu līdz 1.maijam iesniedz Veselības ministrijā un Izglītības un zinātnes ministrijā pārskatu par sportistu un bērnu ar paaugstinātu fizisko slodzi fiziskās veselības stāvokli iepriekšējā gadā un priekšlikumus situācijas uzlabošanai.

Ministru prezidents Māris Kučinskis

Veselības ministrs Guntis Belēvičs

Iesniedzējs: Veselības ministrs Guntis Belēvičs

Vīza: Valsts sekretāre Solvita Zvidriņa

03.03.2016 10:22

914

L.Skuja

67876189, [liene.skuja@vm.gov.lv](mailto:liene.skuja@vm.gov.lv)